**Gli invincibili fratelli Maciste** ("Voittamattomat Macisten veljekset") on vuonna 1964 valmistunut italialainen seikkailuelokuva. Tyylilajiltaan peplumia edustavan elokuvan on ohjannut Roberto Mauri. Macisten veljeksiä näyttelevät iranilaissyntyinen Iloosh Khoshabe alias Richard Lloyd ja Mario Novelli alias Tony Freeman.

Juoni
-----

Prinssi Akimiin rakastunut maanalaisen valtakunnan kuningatar Thaliade kaappaa tämän morsiamen Janan houkutellaakseen prinssin luokseen. Maciste 1 löytää tiensä Thaliaden luoliin ja kukistaa niitä vartioivat leopardiasuiset miehet, mutta juotuaan kuningattaren taikajuomaa hänestä tulee tämän tottelevainen orja. Paikalle saapuva Akim lupautuu naimaan Thaliaden, jos tämä vapauttaa vankinsa. Luoliin tunkeutuu myös Maciste 2, joka häviää kamppailun huumattua veljeään vastaan. Maciste 1:een rakastunut kuningattaren palvelija Nice antaa tälle vastamyrkkyä, ja yhdessä veljekset kukistavat kuningattaren leopardimiehet, estävät tämän naima-aikeet ja aiheuttavat maanjäristyksen, joka tuhoaa maanalaisen valtakunnan sankarien paetessa paikalta.

Näyttelijät
-----------

|  |  |  |
| --- | --- | --- |
|  Iloosh Khoshabe  | … |  Maciste 1
  |
|  Claudie Lange  | … |  kuningatar Thaliade
  |
|  Mario Novelli  | … |  Maciste 2
  |
|  Gia Sandri  | … |  Nice
  |
|  Antonio De Teffé  | … |  prinssi Akim
  |
|  Pier Anna Quaia  | … |  Jana
  |
|  Ferruccio Viotti  | … |  
  |
|  Franco Visconti  | … |  
  |
|  Ruth von Hagen  | … |  
  |
|  Noelle Dumas  | … |  
  |
|  Steve Lang  | … |  Thur
  |

Tuotanto ja tyyli
-----------------

*Gli invincibili fratelli Maciste* on halvalla ja amatöörimäisesti toteutettu suoraviivainen peplumseikkailu. Sen suurin oivallus on, että Macisteja voikin yhden sijasta olla kaksi. Tyylilajin hiipumista heijastavat häpeilemätön camp-henkisyys ja tavanomaista selkeämmät eroottiset vihjaukset. Elokuvan vilpitön naivius ja reipas toiminnallisuus tekevät siitä puutteistaan huolimatta melko viihdyttävää katseltavaa.

Julkaisut
---------

Elokuvaa esitettiin Saksassa nimellä *Der Untergang des Leopardenreiches* ("Leopardivaltakunnan tuho"). Yhdysvalloissa se tunnetaan nimillä *The Invincible Brothers Maciste* ja *The Invincible Gladiators* ("Voittamattomat gladiaattorit"). Harvoin nähdystä filmistä ei ole kunnollista DVD-julkaisua.

Lähteet
-------

* Casadio, Gianfranco: *I mitici eroi*. Ravenna: Longo Editore, 2007. ISBN 978-88-8063-529-1.

### Viitteet

1. ↑  I mitici eroi, s. 99.
2. 1 2  European Film Review *europeanfilmreview.co.uk*.  Arkistoitu 1.11.2013. Viitattu 30.10.2013. (englanniksi)
3. ↑  Monster Hunter (Internet Archive) *monsterhunter.coldfusionvideo.com*.  Arkistoitu 10.3.2012. Viitattu 30.10.2013. (englanniksi)
4. ↑  Anica: Archivio del Cinema Italiano *archiviodelcinemaitaliano.it*. Viitattu 30.10.2013. (italiaksi)
5. ↑  I mitici eroi, s. 79, 99.
6. ↑  Giordano, Michele: *Giganti buoni: da Ercole a Piedone (e oltro) il mito dell'uomo forte nel cinema italiano*, s. 44–45. Roma: Gremese Editore, 1998. ISBN 88-7742-183-5.
7. ↑  DBCult Film Institute *dbcult.com*.  Arkistoitu 1.11.2013. Viitattu 30.10.2013. (englanniksi)

Aiheesta muualla
----------------

* *Gli invincibili fratelli Maciste* Internet Movie Databasessa. (englanniksi)